**Valtioneuvoston asetus yhteishallinnoinnin kehittämisen neuvottelukunnasta**

Valtioneuvoston päätöksen mukaisesti säädetään tekijänoikeuden yhteishallinnointia koskevan lain (1494/2016) 62 §:n 2 momentin nojalla:

***1 §***

***Yhteishallinnoinnin kehittämisen neuvottelukunta***

Patentti- ja rekisterihallituksen yhteydessä toimii yhteishallinnoinnin kehittämisen neuvottelukunta, jonka tehtävistä säädetään tekijänoikeuden yhteishallinnointia koskevan lain 62 §:n 1 momentissa.

***2 §***

***Neuvottelukunnan asettaminen ja toimikausi***

Valtioneuvosto asettaa neuvottelukunnan kolmeksi vuodeksi kerrallaan opetus- ja kulttuuriministeriön esittelystä.

***3 §***

***Neuvottelukunnan kokoonpano***

Neuvottelukunnalla on puheenjohtaja, sihteeri ja enintään 15 jäsentä sekä kaikilla henkilökohtaiset varajäsenet.

Neuvottelukunnan puheenjohtajana toimii virkamies, joka on palvelussuhteessa opetus- ja kulttuuriministeriöön. Neuvottelukunnan sihteerinä toimii virkamies, joka on palvelussuhteessa Patentti- ja rekisterihallitukseen.

Neuvottelukunnassa tulee olla edustettuina keskeiset yhteishallinnointiorganisaatiot, oikeudenhaltijat ja teosten käyttäjät sekä viranomaiset. Neuvottelukunnan kokoonpanossa on otettava huomioon riittävä asiantuntemus yhteishallinnointiorganisaatioiden ja tekijänoikeusmarkkinoiden toiminnasta.

***4 §***

***Neuvottelukunnan täydentäminen kesken toimikauden***

Jos neuvottelukunnan puheenjohtaja, sihteeri taikka muu jäsen tai varajäsen eroaa kesken toimikauden, opetus- ja kulttuuriministeriö nimittää uuden henkilön hänen tilalleen jäljellä olevaksi toimikaudeksi.

***5 §***

***Toiminnan järjestäminen***

Neuvottelukunta voi kuulla asiantuntijoita sekä asettaa jaostoja tietyn asian käsittelemistä varten. Jaostoon tulee kuulua puheenjohtaja ja tarpeellinen määrä jäseniä. Puheenjohtajan ja vähintään yhden jäsenen on oltava neuvottelukunnan jäseniä. Jaostoon voi kuulua myös neuvottelukunnan ulkopuolisia jäseniä.

***6 §***

***Päätösvaltaisuus***

Neuvottelukunta on päätösvaltainen, kun puheenjohtaja ja vähintään puolet jäsenistä on saapuvilla.

Milloin asiaa päätettäessä ilmenee eriäviä mielipiteitä, päätetään asia yksinkertaisella äänten enemmistöllä. Äänten mennessä tasan asian ratkaisee se mielipide, jota puheenjohtaja on kannattanut.

***7 §***

***Työjärjestys***

Tarkempia määräyksiä neuvottelukunnan toiminnasta ja päätöksenteosta voidaan antaa neuvottelukunnan työjärjestyksessä, jonka opetus- ja kulttuuriministeriö vahvistaa neuvottelukunnan esityksestä.

***8 §***

***Voimaantulo***

Tämä asetus tulee voimaan x päivänä toukokuuta 2017.